ΕΚΘΕΣΗ ΤΗΣ ΕΠΙΤΡΟΠΗΣ 1998 σχετικά με τα ενεργειακά επενδυτικά έργα κοινοτικού ενδιαφέροντος

Πίνακας περιεχομένων

1. ΜΕΡΟΣ Α. - ΠΕΡΙΛΗΨΗ ΤΩΝ ΠΛΗΡΟΦΟΡΙΩΝ ΠΟΥ ΠΑΡΕΛΗΦΘΗΣΑΝ

1.1. Γενικά - Συσχέτιση προς τους στόχους της ενεργειακής πολιτικής της Κοινότητας

1.2. Επενδύσεις στον τομέα του πετρελαίου

1.2.1. Δυναμικό ατμοσφαιρικής διύλισης

1.2.2. Δυναμικό μετατροπής

1.2.3. Δυναμικό αποθείωσης και βελτίωση του αριθμού οκτανίου

1.3. Επενδύσεις στον τομέα του φυσικού αερίου

1.3.1. Μήκος των αγωγών

1.3.2. Χωρητικότητα αποθήκευσης υγροποιημένου φυσικού αερίου και μέγιστο δυναμικό επαναεριοποίησης

1.3.3. Εγκαταστάσεις αποθήκευσης φυσικού αερίου

1.4. Επενδύσεις στον τομέα της ηλεκτρικής ενέργειας

1.4.1. Συμβατικοί θερμοηλεκτρικοί σταθμοί

1.4.2. Σταθμοί πυρηνικής ενέργειας

1.4.3. Υδροηλεκτρικοί σταθμοί

1.4.4. Γραμμές και καλώδια μεταφοράς

2. ΜΕΡΟΣ B. - ΠΙΝΑΚΑΣ ΠΑΡΑΡΤΗΜΑΤΩΝ

1. ΜΕΡΟΣ Α. - ΠΕΡΙΛΗΨΗ ΤΩΝ ΠΛΗΡΟΦΟΡΙΩΝ ΠΟΥ ΠΑΡΕΛΗΦΘΗΣΑΝ

1.1. Γενικά - Συσχέτιση προς τους στόχους της ενεργειακής πολιτικής της Κοινότητας

Η παρούσα έκθεση βασίζεται στον κανονισμό 736/96 [1] του Συμβουλίου βάσει του οποίου τα κράτη μέλη οφείλουν να ανακοινώνουν στην Επιτροπή ετησίως τα επενδυτικά σχέδια που αφορούν την παραγωγή, τη μεταφορά, την αποθήκευση και διανομή πετρελαίου, φυσικού αερίου και ηλεκτρικής ενέργειας. Πρέπει να ανακοινώνονται τα σχέδια των οποίων η εκτέλεση πρόκειται να αρχίσει εντός 3 ετών (πετρέλαιο και φυσικό αέριο) ή εντός 5 ετών (ηλεκτρική ενέργεια). Πρέπει επίσης να ανακοινώνεται η παύση λειτουργίας εγκαταστάσεων ή μερών εγκαταστάσεων. Σκοπός του κανονισμού είναι να προσφέρει στην Επιτροπή τη δυνατότητα να έχει πλήρη εικόνα των σχεδιαζόμενων μεταβολών του ενεργειακού δυναμικού και υποδομής της Κοινότητας.

[1] Κανονισμός (ΕΚ) αριθ. 736/96 της 22 Απριλίου 1996 για την ανακοίνωση στην Επιτροπή των επενδυτικών σχεδίων κοινοτικού ενδιαφέροντος στους τομείς του πετρελαίου, του φυσικού αερίου και του ηλεκτρισμού, ΕΕ αριθ. L 102, 25.4.1996.

Όλα αυτά τα στοιχεία συμβάλλουν στην καλύτερη γνώση σχετικά με την επίτευξη των τριών πρωταρχικών στόχων της ενεργειακής πολιτικής της Κοινότητας - ασφάλεια του εφοδιασμού, ανταγωνιστικότητα και προστασία του περιβάλλοντος - οι οποίοι καθορίστηκαν στην Πράσινη Βίβλο με τίτλο "Για μια ενεργειακή πολιτική της Ευρωπαϊκής Ένωσης" [2] και εξειδικεύθηκαν λεπτομερέστερα στη Λευκή Βίβλο με τίτλο "Ενεργειακή πολιτική για την Ευρωπαϊκή Ένωση" [3]. Τους στόχους αυτούς επιδοκίμασαν τα κράτη μέλη και άλλοι παράγοντες του ενεργειακού τομέα. Προκειμένου οι στόχοι αυτοί να είναι αποτελεσματικοί πρέπει να ενσωματώνονται στις νέες πρωτοβουλίες ενεργειακής πολιτικής καθώς και στην εφαρμογή μέτρων που ήδη εκτελούνται. Αυτό θα καταδειχθεί στην επικείμενη Πράσινη Βίβλο της Επιτροπής σχετικά με την ασφάλεια του εφοδιασμού, θέμα προτεραιότητας για το έτος 2000. Η ενεργειακή υποδομή αναπτύσσεται περαιτέρω για να βελτιωθεί η λειτουργία της εσωτερικής αγοράς ενέργειας. Εξάλλου, η αύξηση του δυναμικού φυσικού αερίου θα συμβάλει στην καταπολέμηση της αύξησης των εκπομπών CO2.

[2] COM(94) 659 τελικό, 11 Ιανουαρίου 1995.

[3] COM(95) 682 τελικό, 13 Δεκεμβρίου 1995.

Με βάση τον κανονισμό καλείται η Επιτροπή να υποβάλει στο Συμβούλιο σύνθεση των πληροφοριών που παρέλαβε από τα κράτη μέλη. Καταβλήθηκε προσπάθεια να συγκριθούν οι πληροφορίες που περιέχονται στην παρούσα έκθεση με εκείνες της έκθεσης του 1997 [4]. Παρότι είναι δυνατόν να γίνουν ορισμένες συγκρίσεις, θα ήταν πρόωρη η συναγωγή οποιωνδήποτε συμπερασμάτων σχετικά με τις επενδυτικές τάσεις εντός των κρατών μελών.

[4] Έκθεση του 1997 σχετικά με τα ενεργειακά επενδυτικά έργα κοινοτικού ενδιαφέροντος (SEC(1998) 1419 τελικό).

Στα τέλη του 2001 η Επιτροπή θα υποβάλει στο Συμβούλιο έκθεση σχετικά με την εφαρμογή του κανονισμού. Σκοπός της έκθεσης αυτής θα είναι να παρουσιάσει πληρέστερη εικόνα σχετικά με τις προσεχείς εξελίξεις των ενεργειακών επενδύσεων στην Κοινότητα καθώς και να αξιολογήσει τον τρόπο με τον οποίο ο κανονισμός συνέβαλε στην επίτευξη των στόχων.

1.2. Επενδύσεις στον τομέα του πετρελαίου

Στον τομέα του πετρελαίου πρέπει να κοινοποιούνται τα ακόλουθα είδη επενδυτικών σχεδίων όσον αφορά τη διύλιση:

* εγκαταστάσεις διύλισης δυναμικού τουλάχιστον 1 000 000 τόνων ετησίως.

* επέκταση του δυναμικού διύλισης άνω του 1 000 000 τόνων ετησίως

* εγκαταστάσεις αναμόρφωσης/πυρόλυσης ελάχιστου δυναμικού 500 τόνων ημερησίως. και

* εγκαταστάσεις αποθείωσης υπολειμμάτων μαζούτ, ντίζελ, υλικών τροφοδοσίας, άλλων πετρελαϊκών προϊόντων.

Την περίοδο 1996-1998 στον πετρελαϊκό κλάδο έλαβαν χώρα πολλές συγκεντρώσεις, εξαγορές και σχηματισμοί συμμαχιών. Σκοπός αυτών των ανακατατάξεων, στο πλαίσιο αγοράς ενέργειας που κατά την περίοδο αυτή χαρακτηρίστηκε από ιδιαίτερα χαμηλές τιμές πετρελαίου, ήταν η αξιοποίηση των συνεργειών, η αποφυγή της αλληλεπικάλυψης δραστηριοτήτων και η ελαχιστοποίηση του κόστους. Αντικατόπτριζαν επίσης την χρόνια αδυναμία κερδοφορίας των διυλιστηρίων της Ευρωπαϊκής Ένωσης η οποία οφειλόταν στο πλεονάζον δυναμικό μετατροπής και τη διαφορά μεταξύ εγχώριας προσφοράς και ζήτησης συγκεκριμένων προϊόντων. Επιπλέον, την περίοδο 1996-1998 έκλεισαν ορισμένα διυλιστήρια.

Από την άλλη πλευρά, μεγάλες επενδύσεις αναμένονται μέχρι το έτος 2005 προκειμένου να πληρούνται τα αυστηρότερα πρότυπα καυσίμων και προδιαγραφές προϊόντων της Κοινότητας.

Κατά συνέπεια, στον τομέα των αποσταγμάτων της υδροπυρόλυσης καθώς και στον τομέα της μετατροπής, πρέπει να αναμένονται θετικές επενδυτικές τάσεις ως συνέπεια της εξέλιξης στην αγορά τόσο όσον αφορά την ποσότητα όσο και την ποιότητα. Η τάση αυτή είχε ήδη παρατηρηθεί το 1997.

Επιπλέον, σε διάφορα διυλιστήρια αναμένονται επενδύσεις σε μονάδες παραγωγής για τη βελτίωση του αριθμού οκτανίου και την αποθείωση.

1.2.1. Δυναμικό ατμοσφαιρικής διύλισης

Μεταξύ 1ης Ιανουαρίου 1997 και 1ης Ιανουαρίου 1998 το ολικό δυναμικό ατμοσφαιρικής διύλισης της Ευρωπαϊκής Ένωσης (δυναμικό εν λειτουργία) ελαφρώς μειώθηκε, από 642 σε 639 τόνους/έτος.

Το 1997 έκλεισαν τα εξής διυλιστήρια στην Ευρωπαϊκή Ένωση:

(1) KPR στο Gulfhavn της Δανίας (δυναμικό 2,9 εκατ. τόνοι/έτος).

(2) Το διυλιστήριο Leuna στη Γερμανία (δυναμικό 5 εκατ. τόνοι/έτος). και

(3) Το διυλιστήριο Gulf στο Milford Haven του Ηνωμένου Βασιλείου (δυναμικό 5,6 εκατ. τόνοι/έτος).

Αυτές οι περικοπές του δυναμικού αντισταθμίστηκαν εν μέρει με την έναρξη λειτουργίας, την 1η Ιανουαρίου 1997, του νέου διυλιστηρίου Leuna στη Γερμανία, του οποίου το αρχικό δυναμικό ήταν 8,7 εκατ. τόνοι/έτος.

Σημειώθηκαν εκ παραλλήλου μειώσεις ή αύξησης της δυναμικότητας πολλών λειτουργούντων διυλιστηρίων.

Σταθερή αύξηση σημείωσε ο συντελεστής χρησιμοποίησης του δυναμικού ατμοσφαιρικής διύλισης. Για το αργό πετρέλαιο ο συντελεστής χρησιμοποίησης αυξήθηκε από 91% το 1996 σε 92% το 1997 (έναντι 71% το 1986/87). Αυτό ήταν αποτέλεσμα της ευνοϊκής κατάστασης της οικονομίας η οποία επέφερε ελαφρά αύξηση των κερδών από τη διύλιση, των χαμηλών τιμών αργού πετρελαίου, της εντατικοποίησης των δραστηριοτήτων διύλισης καθώς και της εξαγωγής της πλεονάζουσας παραγωγής, ιδίως βενζίνης προς τις ΗΠΑ.

Σύμφωνα με τις παραληφθείσες πληροφορίες, μεταξύ 1ης Ιανουαρίου 1998 και 1ης Ιανουαρίου 1999 αναμενόταν στην Ευρωπαϊκή Ένωση ελαφρά μείωση του δυναμικού διύλισης κατά περίπου 3 εκατομ. τόνους. Στα στοιχεία αυτά περιλαμβάνεται η κατά 2,3 εκατ. τόνους/έτος μείωση του δυναμικού του διυλιστηρίου Berre της Νότιας Γαλλίας, που ανήγγειλε η εταιρεία Shell. Επιπλέον, ελαφρά τάση μείωσης του δυναμικού διύλισης της Ευρωπαϊκής Ένωσης αναμένεται για την περίοδο 1999-2000. Στη μείωση αυτή λαμβάνεται υπόψη η πρόθεση της εταιρείας Shell να κλείσει το διυλιστήριο Shell Haven στο Ηνωμένο Βασίλειο, δυναμικού 4,6 εκατ. τόνων/έτος.

1.2.2. Δυναμικό μετατροπής

Το δυναμικό μετατροπής μειώθηκε κατά 5,6 εκατομ.τόνους, ή κατά 2,4%, μεταξύ 1ης Ιανουαρίου 1997 και 1ης Ιανουαρίου 1998, κυρίως επειδή έκλεισαν τα διυλιστήρια που αναφέρονται στο προηγούμενο κεφάλαιο.

Την 1η Ιανουαρίου 1998 το συνολικό δυναμικό μετατροπής ανερχόταν σε 232 εκατ. τόνους και αντιπροσώπευε το 32% του δυναμικού διύλισης, δηλαδή το ποσοστό παρέμεινε το ίδιο με το προηγούμενο έτος.

Από το 1995 στην Ευρωπαϊκή Ένωση παρατηρείται φθίνουσα τάση στους κλάδους της ιξωδόλυσης και της θερμικής πυρόλυσης. Αντιθέτως, το δυναμικό υδροπυρόλυσης αυξήθηκε και, σύμφωνα με τις πληροφορίες που παραλήφθηκαν, η τάση αυτή αναμένεται ότι θα συνεχιστεί την περίοδο 1999-2000.

Συνεχίστηκε η πλεονάζουσα παραγωγή βενζίνης. Ωστόσο, το συνολικό δυναμικό της μετατροπής με καταλυτική πυρόλυση παρέμεινε σχεδόν αμετάβλητο μεταξύ 1ης Ιανουαρίου 1997 και 1ης Ιανουαρίου 1998.

1.2.3. Δυναμικό αποθείωσης και βελτίωση του αριθμού οκτανίου

Τα τελευταία έτη η βιομηχανία διύλισης της Ευρώπης πραγματοποίησε σημαντικές επενδύσεις στο δυναμικό αποθείωσης, έτσι ώστε να ικανοποιεί την υποχρέωση που έχει επιβάλει η Κοινότητα να μειωθεί σε 0,05% η περιεκτικότητα σε θείο του ντίζελ. Κατά συνέπεια, μεταξύ 1ης Ιανουαρίου 1995 και 1ης Ιανουαρίου 1998 στην Ευρωπαϊκή Ένωση αυξήθηκε κατά περίπου 15% το δυναμικό αποθείωσης των μεσαίων κλασμάτων διύλισης.

Στα προσεχή έτη αναμένονται νέες επενδύσεις:

* για να εκπληρωθούν εντός της περιόδου 2000-2005 οι υποχρεώσεις που έχει επιβάλει η Κοινότητα όσον αφορά την περιεκτικότητα σε θείο της βενζίνης και του ντίζελ. και

* να περιοριστεί η περιεκτικότητα σε θείο των υγροποιημένων καυσίμων (βαρύ μαζούτ και πετρέλαιο θέρμανσης) την προσεχή δεκαετία.

Στο πλαίσιο αυτό προβλέπεται περαιτέρω αύξηση του δυναμικού αποθείωσης στην Ευρωπαϊκή Ένωση. Η αύξηση του δυναμικού ενδέχεται, εντός της περιόδου 1999-2000, να υπερβεί τα 7,6 εκατομ. τόνους που είχαν προβλεφθεί.

Το δυναμικό που αφορά τη βελτίωση του αριθμού οκτανίου καλύπτει τις εγκαταστάσεις καταλυτικής αναμόρφωσης, ισομερισμού, αλκυλίωσης και συνδεδεμένου οξυγόνου (MTBE, ETBE).

Το 1997 στην Ευρωπαϊκή Ένωση η καταλυτική αναμόρφωση μειώθηκε κατά 5,4 εκατ. τόνους ή 6%, που εν μέρει οφείλεται στο κλείσιμο των διυλιστηρίων που προαναφέρονται.

Το 1997 το δυναμικό των εγκαταστάσεων αλκυλίωσης και συνδεδεμένου οξυγόνου, σημαντικών μεθόδων για τη βελτίωση της ποιότητας της βενζίνης, αυξήθηκε κατά περισσότερο από 7%. Η τάση αυτή αναμένεται να ενισχυθεί τα προσεχή έτη λόγω της υποχρέωσης συμμόρφωσης προς τις νέες προδιαγραφές της Κοινότητας για τα καύσιμα, ιδιαίτερα τη μείωση του βενζολίου και άλλων αρωματικών ουσιών στα καύσιμα εντός της περιόδου 2000-2005.

1.3. Επενδύσεις στον τομέα του φυσικού αερίου

Όσον αφορά τη μεταφορά ή/και διανομή τα κράτη μέλη οφείλουν να κοινοποιούν τα ακόλουθα είδη επενδυτικών σχεδίων:

* διασυνοριακούς αγωγούς φυσικού αερίου όπως επίσης σχέδια κοινού ενδιαφέροντος που έχουν προσδιορισθεί στα πλαίσια των προσανατολισμών που έχουν χαραχθεί κατ' εφαρμογή του άρθρου 155 της συνθήκης ΕΚ.

* τερματικούς σταθμούς εισαγωγής υγροποιημένου φυσικού αερίου. και

* υπόγειες εγκαταστάσεις αποθήκευσης χωρητικότητας τουλάχιστον 150 000 000 m³ .

1.3.1. Μήκος των αγωγών

Το μήκος των υπαρχόντων αγωγών διαμέτρου άνω των 300mm που κοινοποιήθηκαν στην Επιτροπή ήταν 20.420 χιλιόμετρα, δηλαδή αύξηση κατά 8,4% έναντι των αντίστοιχων στοιχείων που περιείχε η έκθεση του 1997.

Αγωγοί 6.285 χιλιομέτρων ήταν υπό κατασκευή ή στη φάση προγραμματισμού. Το μέγεθος αυτό αντιστοιχεί στο 30% των υπαρχόντων αγωγών και συνιστά αύξηση κατά 47% έναντι των στοιχείων που περιείχε η έκθεση του 1997. Ο λόγος είναι η αύξηση της κατανάλωσης φυσικού αερίου στην Ευρωπαϊκή Ένωση.

1.3.2. Χωρητικότητα αποθήκευσης υγροποιημένου φυσικού αερίου και μέγιστο δυναμικό επαναεριοποίησης

Η υπάρχουσα υποδομή κοινοτικού ενδιαφέροντος που κοινοποιήθηκε ήταν: 495.000 m³ χωρητικότητα αποθήκευσης υγροποιημένου φυσικού αερίου (LNG) και 1.930.000 m³/ώρα μέγιστο δυναμικό επαναεριοποίησης.

Αναμένεται σημαντική αύξηση των μονάδων αποθήκευσης LNG, με 1.025.000 m³ χωρητικότητα αποθήκευσης και 2.975.800m³/ώρα δυναμικό επαναεριοποίησης υπό κατασκευή ή στη φάση του προγραμματισμού.

Δεν κοινοποιήθηκαν παύσεις λειτουργίας υποδομών.

1.3.3. Εγκαταστάσεις αποθήκευσης φυσικού αερίου

Η υπάρχουσα χωρητικότητα αποθήκευσης στην ΕΕ που κοινοποιήθηκε ήταν 53,6 bcm (δισεκατ. m³). Πρόκειται για αύξηση κατά 12,4% ως προς τη χωρητικότητα που αναφερόταν στην προηγούμενη έκθεση.

Σύμφωνα με τις κοινοποιήσεις, η χωρητικότητα αποθήκευσης υπό κατασκευή ήταν 15,8bcm και στο στάδιο του προγραμματισμού 11,9bcm. Πρόκειται για αύξηση κατά 55% ως προς την υπάρχουσα χωρητικότητα.

Δεν κοινοποιήθηκαν παύσεις λειτουργίας εγκαταστάσεων αποθήκευσης φυσικού αερίου.

1.4. Επενδύσεις στον τομέα της ηλεκτρικής ενέργειας

Τα κράτη μέλη οφείλουν να ενημερώνουν την Επιτροπή σχετικά με τα ακόλουθα είδη επενδυτικών έργων όσον αφορά την παραγωγή ηλεκτρικής ενέργειας:

* θερμοηλεκτρικοί σταθμοί (μονάδες ισχύος ηλεκτροπαραγωγής 200 MW ή μεγαλύτερης). και

* εγκαταστάσεις υδροηλεκτρικής ενέργειας (σταθμοί ισχύος 50 MW ή μεγαλύτερης).

Επιπλέον, πρέπει να κοινοποιούνται τα εξής επενδυτικά σχέδια όσον αφορά τη μεταφορά ηλεκτρικής ενέργειας:

* εναέριες γραμμές μεταφοράς, εφόσον έχουν σχεδιαστεί για τάση 345 KV και άνω.

* υπόγεια και υποβρύχια καλώδια μεταφοράς, εφόσον σχεδιαστεί για τάση 100 KV και άνω και αποτελούν βασικούς συνδέσμους σε εθνικά ή διεθνή δίκτυα διασύνδεσης. και

* σχέδια κοινού ενδιαφέροντος, που έχουν προσδιοριστεί στα πλαίσια των προσανατολισμών που έχουν χαραχθεί κατ'εφαρμογή του άρθρου 155 της συνθήκης ΕΚ.

1.4.1. Συμβατικοί θερμοηλεκτρικοί σταθμοί

Οι επενδύσεις σε συμβατικούς θερμοηλεκτρικούς σταθμούς υπό κατασκευή ή προγραμματισμό που θα αρχίσουν να λειτουργούν το 2002 είναι ευρύτερα διασπαρμένες στην Ευρωπαϊκή Ένωση. Το μεγαλύτερο μέρος των επενδύσεων θα κατευθυνθούν στη Γερμανία (27% του συνόλου), την Ιταλία (17%) και το Ηνωμένο Βασίλειο (17%). Εκτός της Γαλλίας και της Ισπανίας, όλα τα κράτη μέλη της Ευρωπαϊκής Ένωσης ανήγγειλαν επενδυτικά σχέδια σε αυτόν τον κλάδο. Έναντι του 1997, ας σημειωθεί ότι αύξηση σημειώθηκε στη Γερμανία (+1,9 GW) και την Ιταλία (+1,5 GW), ενώ το Ηνωμένο Βασίλειο κοινοποίησε ακύρωση σχεδίων συνολικής ισχύος 2,0 GW.

Από τους συμβατικούς θερμοηλεκτρικούς σταθμούς ισχύος 16,7 GW που πρόκειται να αρχίσουν να λειτουργούν το 2002, το 80,9% (13,5 GW) αφορούν θερμικές εγκαταστάσεις ενός είδους καυσίμου, ποσοστό περίπου ίσο προς εκείνο του 1997 (82,3%).

Το φυσικό αέριο είναι το καύσιμο που κυριαρχεί, δεδομένου ότι το 72,6% (121,1% GW) του δυναμικού των εγκαταστάσεων που είναι υπό κατασκευή ή προγραμματίζεται να τεθούν σε λειτουργία το 2001 θα λειτουργούν με φυσικό αέριο. Αυξήθηκε επίσης το πλήθος επενδυτικών σχεδίων σε εγκαταστάσεις που λειτουργούν μόνο με λιγνίτη (3,9 GW την 1.1.1998 έναντι 1,4 GW το 1997).

1.4.2. Σταθμοί πυρηνικής ενέργειας

Την 1η Ιανουαρίου 1998 το σύνολο του πυρηνικού δυναμικού εν λειτουργία στην Ευρωπαϊκή Ένωση παρέμεινε σταθερό σε περίπου 130,3 GW. Εξαιρέσει ορισμένων προσαρμογών του υπάρχοντος εν λειτουργία δυναμικού, δεν προβλέπονται τροποποιήσεις όσον αφορά αυτό το δυναμικό.

Υπό κατασκευή ήταν ένας πυρηνικός σταθμός στη Γαλλία. Δεν προγραμματίζονται άλλοι νέοι πυρηνικοί σταθμοί.

1.4.3. Υδροηλεκτρικοί σταθμοί

Το συνολικό δυναμικό υδροηλεκτρικής ενέργειας υπό κατασκευή ή που προγραμματίζεται μέχρι το 2002 αυξήθηκε σε 2.496 ΜW, εκ των οποίων 635 MW προγραμματιζόταν να τεθεί σε λειτουργία το 1998. Το δυναμικό αυτό αυξήθηκε κατά σχεδόν 70% έναντι του προηγούμενου έτους. Μεγάλο μέρος αυτής της αύξησης οφείλεται στα επενδυτικά σχέδια που πρόκειται να εκτελεσθούν στη Γερμανία (+1060Mwe).

Από τα υπό κατασκευή ή προγραμματισθέντα 2496 MW, τα 1460 MW (58,5 %) αφορούσαν μικτούς υδροαντλητικούς σταθμούς και 1036 MW (41,5%) πρωτογενή μετατροπή σε ηλεκτρική ενέργεια.

Τα σχέδια αυτά ήταν συγκεντρωμένα σε πέντε κράτη μέλη: Γερμανία (42,5%), Ιταλία (22,9 %), Ελλάδα (22,4 %), Πορτογαλία (9,6 %) και Αυστρία (2,6 %).

1.4.4. Γραμμές και καλώδια μεταφοράς

Το σύνολο των υπό κατασκευή ή προγραμματιζόμενων γραμμών μεταφοράς υψηλής τάσης για το 2002 ανερχόταν σε 7726 χιλιόμετρα, δηλαδή ήταν μεγέθους ισοδύναμου προς εκείνο που κοινοποιήθηκε το 1997. Τα επενδυτικά σχέδια είναι ευρέως κατανεμημένα σε όλη την Ευρωπαϊκή Ένωση, παρότι το 33% των σχεδίων αφορούν την Ισπανία και την Ιταλία.

Οι εναέριες γραμμές αφορούσαν 81% των σχεδίων (6237 km). Το μεγαλύτερο μέρος (57 % των εναέριων γραμμών) των σχεδίων αφορούσαν γραμμές τάσης 380 kV, ενώ 43 % γραμμές τάσης 400 kV.

Τα υπόγεια καλώδια αφορούσε 7% των σχεδίων (539 km). Το ποσοστό αυτού του είδους επενδύσεων, που αφορούν βασικά συνδέσεις μικρών αποστάσεων, αυξήθηκε κατά 35% έναντι του προηγούμενου έτους.

Το συνολικό ποσοστό των υποβρύχιων καλωδίων αφορούσε 12% των σχεδίων (950 χιλιόμετρα).

2. ΜΕΡΟΣ B. - ΠΙΝΑΚΑΣ ΠΑΡΑΡΤΗΜΑΤΩΝ [5]

[5] SEC(2000) 1180 - Εγγραφο εργασιας των υπηρεσιων της Επιτροπης - Εκθεση της Επιτροπης 1998 σχετικά με τα ενεργειακά επενδυτικά έργα κοινοτικού ενδιαφέροντος - Μερος B. - Πινακας παραρτηματα.

Παράρτημα 1 Πετρέλαιο - Δυναμικό διύλισης στην ΕΕ

Παράρτημα 2 Πετρέλαιο - Εξέλιξη του δυναμικού μετατροπής και διύλισης στην ΕΕ-15

Παράρτημα 3 Πετρέλαιο - Δυναμικό αποθείωσης, αλκυλίωσης και αιθεροποίησης στην ΕΕ

Παράρτημα 4 Πετρέλαιο - Μελλοντικές μεταβολές στο δυναμικό διύλισης σε επίπεδο ΕΕ-15

Παράρτημα 5 Φυσικό αέριο - Μήκος σε km των αγωγών διαμέτρου άνω των 300 mm

Παράρτημα 6 Φυσικό αέριο - Εγκαταστάσεις υγροποιημένου φυσικού αερίου (LNG), χωρητικότητα αποθήκευσης LNG σε m³. Δυναμικό επαναεριοποίησης σε m³max/ώρα

Παράρτημα 7 Φυσικό αέριο - Εγκαταστάσεις αποθήκευσης, ωφέλιμο δυναμικό σε bcm

Παράρτημα 8α Ηλεκτρισμός - Δυναμικό των υπό κατασκευήν ή προγραμματιζόμενων σταθμών.

Παράρτημα 8β Ηλεκτρισμός - Συμβατικοί θερμοηλεκτρικοί σταθμοί

Παράρτημα 8γ Ηλεκτρισμός - Πυρηνικοί σταθμοί

Παράρτημα 8δ Ηλεκτρισμός - Υδροηλεκτρικοί σταθμοί

Παράρτημα 8ε Ηλεκτρισμός - Γραμμές και καλώδια μεταφοράς

Παράρτημα 9α Ηλεκτρισμός - Συμβατικοί θερμοηλεκτρικοί σταθμοί ανά χώρα

Παράρτημα 9β Ηλεκτρισμός - Συμβατικοί θερμοηλεκτρικοί σταθμοί ανά κατηγορία

Παράρτημα 10α Ηλεκτρισμός - Πυρηνικοί σταθμοί ανά χώρα

Παράρτημα 10β Ηλεκτρισμός - Πυρηνικοί σταθμοί ανά κατηγορία

Παράρτημα 11α Ηλεκτρισμός - Υδροηλεκτρικοί σταθμοί ανά χώρα

Παράρτημα 11β Ηλεκτρισμός - Υδροηλεκτρικοί σταθμοί ανά κατηγορία

Παράρτημα 12α Ηλεκτρισμός - Γραμμές και καλώδια μεταφοράς ανά χώρα

Παράρτημα 12β Ηλεκτρισμός - Γραμμές και καλώδια μεταφοράς ανά κατηγορία